
Z A P I S N I K
s 2. sjednice Vijeća Mjesnog odbora „Pavao Šubić”
održane 13. srpnja 2021. u prostorijama MO-a „Pavao Šubić”, Šubićeva 40/ll, s početkom u 18.00 sati
NAZOČNI ČLANOVI VIJEĆA:

Nikolina Hrust, Neven Penzar, Vladimir Resnik, Roman Roland, Andrea Vranić
Predsjednica Vijeća utvrđuje da je nazočno svih petero članova Vijeća te da su stvoreni uvjeti za održavanje sjednice i pravovaljano odlučivanje.
Predsjednica Vijeća predlaže usvajanje Zapisnika s konstituirajuće sjednice Vijeća i otvara raspravu o njemu. Budući da nema primjedaba na Zapisnik, Vijeće MO-a „Pavao Šubić” jednoglasno usvaja Zapisnik s konstituirajuće sjednice Vijeća MO-a „Pavao Šubić”.
Vijeće MO-a jednoglasno donosi
DNEVNI RED

1. Andrea Vranić – naknadna prisega i postavljanje za vijećnicu MO-a „Pavao Šubić”
2. Bolja komunikacija sa stanovnicima MO-a „Pavao Šubić” - postavljanje veće oglasne ploče MO-a na uglu Martićeve i Tuškanove ulice te organiziranje raznih aktivnosti kojima bi se građani upoznali s vijećnicima svojeg MO-a
3. Održavanje čistoće i odvoz smeća na području parka u Ulici Bartula Kašića
4. Postavljanje horizontalne signalizacije za pješake u Šubićevoj ulici iz smjera Grabovčeve prema Derenčinovoj (Inina zgrada)

5. Prilagodba semafora na raskrižju Zvonimirove i Tuškanove ulice
6. Prikupljanje i provjera dokumentacije o pravu na korištenje parkirališnih mjesta za postavljanje terasa ugostiteljskih objekata na području MO-a „Pavao Šubić” i radnom vremenu terasa
7. Rješavanje problema s parkirališnim mjestima i parkiranjem
8. Pribavljanje dokumentacije o pravu tvrtke Kera Term na korištenje ili vlasništvu prostora u dvorištu zgrade tvornice Gorica i dužnosti korisnika

9. Kvalitetniji angažman Zrinjevca – češće održavanje zelenih površina

10. Angažman Zrinjevca – sadnja novih zimzelenih grmova s južne strane parkirališta na uglu Martićeve i Derenčinove ulice
11. Uklanjanje spremnika za sol za posipavanje kolnika u zimskim uvjetima postavljenog ispred pješačkog prijelaza na uglu ulica fra Filipa Grabovca i Bartula Kašića

12. Prikupljanje pravne, tehničke i arhitektonske dokumentacije i trenutačni status započetih projekata

13. Postavljanje kontejnera za plastiku i staklo na sjevernoj strani Ulice kralja Zvonimira te uklanjanje viška kanta za smeće i češći odvoz smeća i reciklažnog otpada

14. Čišćenje slivnika za oborinske vode zbog velikih lokvi na kolniku koje nastaju pri obilnijim kišama i ugrožavaju pješake

15. Ograđivanje zelenih površina za pse na otocima u Heinzelovoj između prometnica u smjeru sjevera i juga te uređenje terasa u parku u Ulici Bartula Kašića
16. Postavljanje česme za pitku vodu u parku u Ulici Bartula Kašića
17. Zahtjev za češće zalijevanje drveća i biljaka na javnim površinama

18. Izrada zapisnika o zatečenom stanju u prostorijama Mjesnog odbora „Pavao Šubić”
19. Pitanja i prijedlozi

Vijećnik Vladimir Resnik predložio je dodatak dnevnom redu – problem s parkiranjem vozila u Tuškanovoj ulici i s radnim vremenom terasa kafića na području MO-a. Prijedlog je jednoglasno prihvaćen. 
1. Andrea Vranić – naknadna prisega i postavljanje za vijećnicu MO-a „Pavao Šubić”
S obzirom na to da zbog službene spriječenosti nije mogla biti na konstituirajućoj sjednici, Andrea Vranić naknadno je, na početku druge sjednice, prisegnula i postavljena je za vijećnicu MO-a „Pavao Šubić”.
2. Bolja komunikacija sa stanovnicima MO-a „Pavao Šubić” - postavljanje veće oglasne ploče MO-a na uglu Martićeve i Tuškanove ulice te organiziranje raznih aktivnosti kojima bi se građani upoznali s vijećnicima svojeg MO-a
Vijećnici MO-a utvrđuju da bi se komunikacija sa stanovnicima MO-a „Pavao Šubić” mogla poboljšati, ponajprije postavljanjem veće oglasne ploče na uglu Martićeve i Tuškanove ulice jer postojeću mnogi od stanovnika ne zamjećuju. Osim toga, vijećnici i stanovnici MO-a mogli bi se bolje međusobno upoznati s pomoću raznih aktivnosti, a neke od njih mogle bi biti organizirane šetnje s građanima u kojima bi oni bolje upoznali četvrt u kojoj žive. Takve bi aktivnosti pridonijele boljoj povezanosti građana s vijećnicima MO-a i stjecanju povjerenja u njih.
Svi članovi Vijeća MO-a „Pavao Šubić” suglasni su s organiziranjem šetnji s građanima uz stručno vođenje područjem Mjesnog odbora kako bi se vijećnici približili građanima koji žive na području MO-a. Predloženo je da članovi Vijeća MO-a provedu zainteresirane građane područjem MO-a i usput im ispripovijedaju zanimljivosti vezane uz povijest tog dijela grada, arhitekturu i sl. Te bi teme istražili i tekstove za spomenute šetnje sastavili Nikolina Hrust, predsjednica MO-a, i Neven Penzar, potpredsjednik MO-a. Šetnje s građanima bilo bi najbolje organizirati u rujnu ili listopadu i bile bi ograničene na manji broj građana sukladno aktualnim mjerama o zaštiti od bolesti COVID-19.
Nakon provedene rasprave Vijeće MO-a „Pavao Šubić” jednoglasno podržava prijedlog i donosi sljedeći

ZAKLJUČAK

o postavljanju nove, veće oglasne ploče s bravom na uglu Martićeve i Tuškanove ulice
1. Vijeće MO-a „Pavao Šubić” predlaže Vijeću Gradske četvrti Donji grad da u Plan komunalnih aktivnosti uključi postavljanje veće oglasne ploče s bravom na uglu Martićeve i Tuškanove ulice za obavijesti Vijeća MO-a te manje, otvorenog tipa, za oglase građana.
2. Ovaj će zaključak biti dostavljen Vijeću Gradske četvrti Donji grad na daljnje postupanje.

3. Održavanje čistoće i odvoz smeća na području parka u Ulici Bartula Kašića
Vijećnici su istaknuli problem neredovitog odvoza smeća i previše ili premalo kanti (i kontejnera) za određene vrste otpada. Vijećnik Vladimir Resnik predložio je da se uklone kante za papir koje zauzimaju puno prostora, a u njih ne stane puno papira, pa ih stanari brzo zatrpaju papirnatim otpadom. Umjesto toga predložio je da se postave kontejneri za papir i da se poveća broj zelenih otoka.
Vijeće se pridružuje zahtjevima ostalih MO za boljim održavanjem čistoće i odvozom smeća, te podupire zahtjeve ostalih Mjesnih odbora za češćim pranjem cesta i nogostupa na području centra grada koje je Čistoća prije uredno provodila.
Nakon provedene rasprave Vijeće MO-a „Pavao Šubić” jednoglasno podržava prijedlog i donosi sljedeći
Z A K LJ U Č A K
o zamjeni kanti za papir kontejnerima
1. Vijeće MO-a „Pavao Šubić” predlaže Vijeću Gradske četvrti Donji grad da u Plan komunalnih aktivnosti na području MO Pavao Šubić uključi zamjenu kanti za papir ispred ulaza u stambene zgrade kontejnerima za papir na obližnjim zelenim otocima, posebice na mjestima uskih pločnika kao npr. sa sjeverne strane ulice Kralja Zvonimira, u Martićevoj i Heinzelovoj ulici.
2. Ovaj će zaključak biti dostavljen Vijeću Gradske četvrti Donji grad na daljnje postupanje.

4. Postavljanje horizontalne signalizacije za pješake u Šubićevoj ulici iz smjera Grabovčeve prema Derenčinovoj (Inina zgrada)

Vijeće MO-a utvrđuje da je u Šubićevoj ulici iz smjera Grabovčeve prema Derenčinovoj ulici kod Inine zgrade potrebno postaviti horizontalnu signalizaciju jer zbog velike udaljenosti između postojećih označenih pješačkih prijelaza pješaci prelaze Šubićevu ulicu na neobilježenim mjestima i izlažu se opasnosti.
Nakon provedene rasprave Vijeće MO-a „Pavao Šubić” jednoglasno podržava prijedlog i donosi sljedeći
Z A K LJ U Č A K
o postavljanju horizontalne signalizacije za pješake u Šubićevoj ulici od Grabovčeve prema Derenčinovoj (Inina zgrada)
1. Vijeće MO-a „Pavao Šubić” predlaže Vijeću Gradske četvrti Donji grad da u Plan komunalnih aktivnosti uključi postavljanje horizontalne signalizacije na navedenoj lokaciji radi sigurnosti pješaka.
2. Ovaj će zaključak biti dostavljen Vijeću Gradske četvrti Donji grad na daljnje postupanje.

5. Prilagodba semafora na raskrižju Zvonimirove i Tuškanove ulice pješacima
Vijeće MO-a „Pavao Šubić” utvrđuje da semafori za pješake na raskrižju Zvonimirove i Tuškanove ulice ne osiguravaju pješacima dovoljno vremena da sigurno i mirno prijeđu četiri prometna traka i tramvajsku prugu u oba smjera. Stoga je potrebno stupiti u kontakt s Gradskim uredom za prostorno uređenje, izgradnju Grada, graditeljstvo, komunalne poslove i promet i zatražiti da se semafor za pješake prilagodi njihovim potrebama.
Nakon provedene rasprave Vijeće MO-a „Pavao Šubić” jednoglasno podržava prijedlog i donosi sljedeći
Z A K LJ U Č A K
o prilagodbi semafora na raskrižju Zvonimirove i Tuškanove ulice pješacima

1. Vijeće MO-a „Pavao Šubić” predlaže Vijeću Gradske četvrti Donji grad da stupi u kontakt s Gradskim uredom za prostorno uređenje, izgradnju Grada, graditeljstvo, komunalne poslove i promet i u Plan komunalnih aktivnosti uključi prilagodbu semafora na raskrižju Zvonimirove i Tuškanove ulice pješacima kako bi se osiguralo dovoljno vremena za siguran prelazak pješaka na navedenom prijelazu preko četiri prometna traka i tramvajske pruge u oba smjera.
2. Ovaj će zaključak biti dostavljen Vijeću Gradske četvrti Donji grad na daljnje postupanje.
6. Prikupljanje i provjera dokumentacije o pravu na korištenje parkirališnih mjesta za postavljanje terasa ugostiteljskih objekata na području MO-a „Pavao Šubić” i radnom vremenu terasa
Vijeće MO-a utvrdilo je da se vlasnici ugostiteljskih objekata na području MO-a „Pavao Šubić” koriste parkirališnim mjestima za postavljanje terasa svojih ugostiteljskih objekata, a ne zna se u kojem se omjeru dodjeljuju terase na parkirališnim mjestima te koje je radno vrijeme terasa kako bi se poštovala prava stanara obližnjih zgrada na mir. S obzirom da je pitanje postavljanja terasa i njihova radna vremena prepoznato kao problem u cijelom gradu, odlučeno je da se problem terasa prepusti rješavanju na razini Gradskih četvrti i Grada, a u čijem će radu vijećnici MO Pavao Šubić svakako surađivati.
7. Rješavanje problema parkirališnih mjesta i parkiranja

Vijeće MO-a utvrđuje da garaža Gorica (Martićeva 69) ima 370 parkirališnih mjesta, a garaža Kvaternikov trg (Trg E. Kvaternika 6) 354 mjesta. Potrebno je utvrditi koliko su iskorištena parkirališna mjesta u obje garaže jer bi stanari okolnih ulica koji često ne mogu pronaći slobodno parkirališno mjesto u blizini mjesta stanovanja mogli parkirati svoja vozila u jednoj od tih garaža uz odgovarajuću cijenu. Vijeće smatra da bi se dostupnost garaža trebala promovirati na razini Grada kako se korištenje garaža ne bi smatralo luksuzom.
8. Pribavljanje dokumentacije o pravu tvrtke Kera Term na korištenje ili vlasništvu prostora u dvorištu zgrade tvornice Gorica
Vijeće MO-a utvrđuje da je prostor u dvorištu zgrade tvornice Gorica zapušten i nefunkcionalno iskorišten, pun plastičnog i metalnog otpada, paleta, oštećenih keramičkih pločica, dotrajalih automobila, autoguma i raznorodnog otpada od različih materijala, pa je opasan kao mogući izvor zaraze, a otpad koji se tamo odlaže može prouzročiti i požar. Osim toga, u tom se dijelu MO-a nekontrolirano proširio broj stabala invazivnog pajasena. Zbog toga Vijeće MO smatra da bi tvrtka Kera Term koja koristi navedeni prostor i tvrke koje koriste prostore u zgradi Gorica i njenu dvorištu trebale očistiti ovo područje koje sada služi kao odlagalište otpada i privatno parkiralište i dovesti ga u stanje u kojem ispunjava barem minimalne uvjete čistoće javnog prostora.
9. Kvalitetniji angažman Zrinjevca – češće održavanje zelenih površina 

Vijeće MO-a utvrđuje da su javne zelene površine izvan strogog centra grada zapuštene, odnosno da se travnate površine rijetko kose. Potreban je pravovremeni angažman Zrinjevca u košnji trave prije osjemenjivanja, posebice u dijelu grada omeđenom Derenčinovom, Martićevom, Šubićevom, Vlaškom ulicom (šire područje tzv. bloka Badel / Gorica) koji je vrlo zapušten i parkom u Ulici Bartula Kašića. Uz navedeno Vijeće očekuje veći angažman tvrtke Zrinjevac oko uklanja stabla pajasena koja rastu širom područja MO-a „Pavao Šubić“. Predloženo je i da se u dogledno vrijeme oboje dotrajale klupe u parku u Ulici Bartula Kašića.
Z A K LJ U Č A K

o kvalitetnijem angažmanu Zrinjevca – češćem održavanju zelenih površina

1. Vijeće MO-a „Pavao Šubić” predlaže Vijeću Gradske četvrti Donji grad da stupi u kontakt s tvrtkom Zrinjevac i zatraži češću košnju u vrijeme intenzivnog rasta trave i korova te redovito uklanjanje invazivnih biljnih vrsta koje uništavaju asfalt i druge površine. Jednako tako Vijeće MO-a „Pavao Šubić” predlaže Vijeću Gradske četvrti Donji grad da u Plan komunalnih aktivnosti uvrsti bojenje dotrajalih klupa u parku u Ulici Bartula Kašića. 

2. Ovaj će zaključak biti dostavljen Vijeću Gradske četvrti Donji grad na daljnje postupanje.

10. Angažman Zrinjevca – sadnja zimzelenih grmova s južne strane parkirališta na uglu Martićeve i Derenčinove ulice na mjestima na kojima nedostaju
Vijeće MO-a utvrđuje da s južne strane parkirališta u Martićevoj ulici već dulje nedostaje nekoliko zimzelenih grmova, pa bi ih trebalo posaditi u sklopu uređenja zelenih površina.
Nakon provedene rasprave Vijeće MO-a „Pavao Šubić” jednoglasno podržava prijedlog i donosi sljedeći

Z A K LJ U Č A K
o angažmanu Zrinjevca – sadnji zimzelenih grmova s južne strane parkirališta na uglu Martićeve i Derenčinove ulice na mjestima na kojima nedostaju
1. Vijeće MO-a „Pavao Šubić” predlaže Vijeću Gradske četvrti Donji grad da stupi u kontakt s tvrtkom Zrinjevac i zatraži od nje da posadi grmove na mjestima na kojima nedostaju.
2. Ovaj će zaključak biti dostavljen Vijeću Gradske četvrti Donji grad na daljnje postupanje.

11. Uklanjanje spremnika za sol za posipanje kolnika u zimskim uvjetima postavljenog ispred pješačkog prijelaza na uglu ulica fra Filipa Grabovca i Bartula Kašića
Vijeće MO-a utvrđuje da tijekom cijele godine na uglu ulica Bartula Kašića i fra Filipa Grabovca stoji spremnik sa solju za posipanje prometnica tijekom zime koji je potrebno ukloniti. Spremnik je izrađen od plastike i djelomično oštećen te postavljen kod pješačkog prijelaza u Ulici Bartula Kašića.
Nakon provedene rasprave Vijeće MO-a „Pavao Šubić” jednoglasno podržava prijedlog i donosi sljedeći
Z A K LJ U Č A K
o uklanjanju spremnika za sol za posipanje kolnika u zimskim uvjetima postavljenog ispred pješačkog prijelaza na uglu ulica fra Filipa Grabovca i Bartula Kašića
1. Vijeće MO-a „Pavao Šubić” predlaže Vijeću Gradske četvrti Donji grad da stupi u kontakt s tvrtkom Čistoća i zatraži uklanjanje spremnika za sol na uglu ulica fra Filipa Grabovca i Bartula Kašića koji je ondje nepotrebno postavljen cijelu godinu.
2. Ovaj će zaključak biti dostavljen Vijeću Gradske četvrti Donji grad na daljnje postupanje.

12. Prikupljanje pravne, tehničke i arhitektonske dokumentacije te trenutačni status započetih projekata

Vijeće MO-a utvrđuje da se već duže vremena ne postoje spoznaje što će biti splaniranom izgradnjom bloka Badel i hortikulturnim uređenjem drvoreda u Tuškanovoj, pa bi za to trebalo zatražiti dokumetaciju od stručne službe ili drugih instancija.

S obzirom da su za blok Badel trenutno dostupne samo stare informacije iz vremena raspisivanja natječaja i stručnih skupova o industrijskoj arhitekturi, te na mrežnoj stranici Grada i Službenom glasniku Grada Zagreba, a dio dokumenata tek treba obraditi i preispitati na razini Grada, utvrđeno je da će se s pribavljanjem dokumentacije pričekati dok svi dokumenti ne budu obrađeni u stručnim službama, Vijeću Gradske četvrti Donji grad i na dnevnom redu sjednice Skupštine Grada Zagreba.
Za uređenje drvoreda u Tuškanovoj ulici, zatražit će se dokumentacija od tijela koja su uključena u provedbu navedenog programa.
13. Postavljanje kontejnera za plastiku i staklo na sjevernoj strani Ulice kralja Zvonimira te uklanjanje viška kanti za papir i češći odvoz smeća i reciklažnog otpada

Vijeće MO-a „Pavao Šubić” podržava recikliranje i odvajanje otpada, no zamijećeno je da su u nekim dijelovima MO-a reciklažni kontejneri neravnomjerno raspoređeni. Posebice se to odnosi na sjevernu stranu Zvonimirove ulice. Uz navedeno, na kolniku ispred zgrada na sjevernoj strani Zvonimirove nalazi se mnogo kanti za papir što stanari smatraju pretjeranim, pa Vijeće MO-a predlaže da se ukloni višak tih kanti.
Nakon provedene rasprave Vijeće MO-a „Pavao Šubić” jednoglasno podržava prijedlog i donosi sljedeći
Z A K LJ U Č A K
o postavljanju kontejnera za papir, staklo, plastiku i metal na sjevernoj strani Ulice kralja Zvonimira

1. Vijeće MO-a „Pavao Šubić” predlaže Vijeću Gradske četvrti Donji grad da od tvrtke Čistoća zatraži postavljanje reciklažnih spremnika za papir, plastiku, metal i staklo na mjestima dostupnijim stanovnicima sjeverne strane Zvonimirove ulice kako ne bi nepotrebno trebali prelaziti prometnu Zvonimirovu ulicu.
2. Vijeće MO predlaže Vijeću Gradske četvrti Donji grad da se na uglu Zvonimirove i Makančeve ulice, na zapadnoj strani u Heinzelove ulice od Martićeve do Zvonimirove, na uglu Tuškanove i Grabovčeve i na rubu parka kneza Zdeslava oforme zeleni otoci s kontejnerima za odvajanje papira, stakla, plastike i metala, a crne kante za prikupljanje papira ispred ulaza u zgrade na sjevernoj strani Zvonimirove ulice uklone, kao što je predloženo u točki 3.
3. Ovaj će zaključak biti dostavljen Vijeću Gradske četvrti Donji grad na daljnje postupanje.

14. Čišćenje slivnika za oborinske vode zbog velikih lokvi na kolniku koje nastaju pri obilnijim kišama i ugrožavaju pješake

Vijeće MO-a utvrđuje kako je na cijelom području MO-a „Pavao Šubić” zamijećeno da su slivnici za oborinske vode često začepljeni i ne omogućuju njihovu odvodnju zbog čega pri obilnijim kišama nastaju velike lokve na kolniku koje ugrožavaju pješake.
Na sastanku Koordinacije vijećnika Gradske četvrti Donji grad i predsjednika mjesnih odbora 12. srpnja 2021. vijećnik Gradske četvrti Donji grad Robert Faber obavijestio je sve predsjednike MO-a da Čistoća ima dužnost čistiti slivnike za oborinske vode, no da se takav zahtjev treba uputiti Čistoći kad se utvrde problematične točke te da uz zahtjev obavezno treba priložiti fotodokumentaciju.
Vijeće MO-a „Pavao Šubić” provjerit će u tvrtki Čistoća raspored čišćenja slivnika na teritoriju MO „Pavao Šubić“, te će na oglasnoj ploči postaviti obavijest građanima neka prijave svako zamijećeno začepljenje slivnika za oborinske vode, a članovi VMO će i sami prijavljivati začepljenja slivnika tvrtki Čistoća kako bi se pravovremeno spriječilo izlijevanje vode i poplave u kišnim dijelovima godine.

15. Ograđivanje zelenih površina za pse na otocima u Heinzelovoj između prometnica u smjeru sjevera i juga te uređenje terasa u parku u Ulici Bartula Kašića 

Vijeće MO-a utvrđuje da u parku u Ulici Bartula Kašića povremeno izbijaju sukobi vlasnika pasa i roditelja koji se boje da psi ne ozlijede njihovu djecu, a i smeta im onečišćivanje zelenih površina psećim izmetom. Predloženo je da se za pse ogradi sjeverozapadni dio parka, no vijećnici su u raspravi zaključili da nema smisla ograđivati taj dio parka jer bi se narušio njegov izgled i smisao, te je prijedlog odbijen.
16. Postavljanje česme za pitku vodu u parku u Ulici Bartula Kašića

Na temelju prijedloga gospođe Silvije Sedić Vijeće MO-a predlaže da se u parku u Ulici Bartula Kašića postavi česma s pitkom vodom.
Nakon provedene rasprave Vijeće MO-a „Pavao Šubić” jednoglasno podržava prijedlog, jer sva infrastruktura već postoji, pa donosi 
Z A K LJ U Č A K

o postavljanju česme za pitku vodu u parku u Ulici Bartula Kašića

1. Vijeće MO-a „Pavao Šubić” predlaže Vijeću Gradske četvrti Donji grad postavljanje javne česme s pitkom vodom u parku u Ulici Bartula Kašića kao program od posebnog interesa za financiranje u sljedećem razdoblju.

2. Ovaj će zaključak biti dostavljen Vijeću Gradske četvrti Donji grad na daljnje postupanje.

17. Zahtjev za češće zalijevanje drveća i biljaka na javnim površinama

Na temelju e-maila gospođe Zorane Protić upućenog mjesnim odborima Grada Zagreba Vijeće MO-a utvrđuje da je potrebno utjecati na tvrtku Zrinjevac koja bi trebala češće zalijevati zelene površine, a posebice drveće o kojemu se nakon sadnje više ne vodi briga.
Vijeće MO-a jednoglasno je podržalo prijedlog i prenijet će ga, kao temu ozelenjivanja grada i ostalim Mjesnim odborima.
18. Izrada zapisnika o zatečenom stanju u prostorijama Mjesnog odbora „Pavao Šubić”
Izrada zapisnika o zatečenom stanju prostorija MO-a nije obveza, no Vijeće MO-a smatra da je riječ o dobroj praksi, posebice nakon što prostorije preuzima Vijeće MO-a s novim članovima.

Nakon provedene rasprave Vijeće MO-a „Pavao Šubić” jednoglasno podržava prijedlog, a zbog trajanja sastanka, zapisnik će naknadno sastaviti Nikolina Hrust, predsjednica VMO i Roman Roland, član VMO Pavle Šubić.
19. Pitanja i prijedlozi
Vijeće MO-a utvrdilo je sljedeće točke:

1. Novi prijedlog gospođe Silvije Sedić za izdizanje pješačkog prijelaza na raskrižju Martićeve i Tuškanove ulice kod Tržnice Kvatrić zbog čestih naleta vozila na pješake.

2. E-mailovi građana: Karlo Vušak traži povrat novca za ugradnju nepovratnog ventila u zgradi na adresi Kralja Zvonimira 43, Marino Čanađija zalaže se za sadnju jablanova u Zvonimirovoj ulici od Trga žrtava fašizma do Heinzelove.
3. Raspored korištenja prostorija MO-a „Pavao Šubić”
4. Izvještaj sa sastanka koordinacije Vijeća Gradske četvrti Donji grad i vijeća mjesnih odbora
5. Molba ravnatelja DV Vedri dani - Ustupanje gradskog prostora za igralište DV Vedri dani u ulici fra Filipa Grabovca. Ravnatelj DV Vedri dani g. Damir Kučan želio bi da Grad Zagreb odobri dio gradske površine sa istočne strane vrtića za proširenje vrtićkog igrališta koje bi ogradili i uredili kao još jedno vanjsko igralište jer su kapaciteti trenutnog prostora i postojećeg igrališta premali za velik broj djece koja borave u njima. Inicijativa postojala i ranije, no ništa se nije realiziralo, a broj djece se povećao. Uvidom prostora koji vrtić koristi, ustanovili smo da bi trebalo pronaći ranije dokumente i odluke ako postoje i podržati vrtić u nastojanju da se proširi skučeni prostor.

Z A K LJ U Č A K

o ustupanju gradske površine za igralište Dječjeg vrtića Vedri dani 
1. Vijeće MO-a „Pavao Šubić” predlaže Vijeću Gradske četvrti Donji grad rješavanje problema skučenog prostora kojim se koristi Dječji vrtić Vedri dani u ulici Fra Filipa Grabovca i proširenje igrališta na prostor koji se bespravno koristi kao parkiralište, a u skladu s propisanim uvjetima pravilima.

2. Ovaj će zaključak biti dostavljen Vijeću Gradske četvrti Donji grad na daljnje postupanje.

	
	
	
	
	
	
	
	
	
	
	
	
	
	


Sjednica je završena u 21 sat.
Zapisnik je vodio: Neven Penzar

KLASA: 026-02/21-002/1185
URBROJ: 251-06-11-111-21-2
U Zagrebu 18. srpnja 2021.

 Predsjednica






                 Vijeća Mjesnog odbora „Pavao Šubić”









Nikolina Hrust, v.r.
